Een vas ná moord op Polokwane-eiendomsagentJoyce Nomvula Shabangu-Monareng (Foto: Verskaf) ŉ 23-jarige man is Dinsdag in hegtenis geneem vir die moord op ŉ eiendomsagent van Polokwane in Limpopo. Brig. Motlafela Mojapelo, woordvoerder van die polisie, sê die man is in Moletjie buite Seshego, digby Polokwane, aangekeer. Hy word positief verbind met die moord op die 50-jarige eiendomsagent, Joyce Nomvula Shabangu-Monareng. “Shabangu-Monareng het op 14 Oktober by ŉ padaansluiting in die Seshego-nedersetting uit haar motor geklim en inmekaargesak. Sy het verskeie steekwonde gehad,” sê Mojapelo. “ŉ Man geklee in ŉ geel oorpak het daarna uit die motor gespring en van die toneel gevlug.” Shabangu-Monareng is op die toneel dood verklaar. Tydens die man se inhegtenisneming is van Shabangu-Monareng se persoonlike items, soos ŉ selfoon, in sy besit gevind. Lt.genl. Nneke Ledwaba, die provinsiale polisiekommissaris in Limpopo, het die polisie se spesiale taakspan geloof vir hul goeie werk om die man vas te trek. “Hierdie inhegtenisneming moet ŉ boodskap uitstuur dat die polisie alles in hul vermoë sal doen om skuldiges wat aandadig is aan geslagsgeweld te vervolg en vas te trek,” sê Ledwaba. Die motief agter die moord word nog ondersoek. Die man sal na verwagting Donderdag in die Seshego-landdroshof verskyn op aanklagte van moord en roof met verswarende omstandighede.